Γιάννης Δ. Οικονόμου

Ο Γιάννης Οικονόμου (Λαμία, 1973) είναι Έλληνας πολιτικός. Διατελεί υπουργός Προστασίας του Πολίτη από τον Ιούλιο του 2023. Κατά το παρελθόν έχει διατελέσει υφυπουργός Αγροτικής Ανάπτυξης και Τροφίμων, υφυπουργός παρά τω Πρωθυπουργώ, κυβερνητικός εκπρόσωπος και αναπληρωτής υπουργός Παιδείας, Θρησκευμάτων και Αθλητισμού.

Βιογραφία 
Γεννήθηκε στη Λαμία τον Σεπτέμβριο του 1973. Σπούδασε στο Γεωπονικό Πανεπιστήμιο Αθηνών και πήρε το πτυχίο του γεωπόνου από το τμήμα Φυτικής Παραγωγής. Πραγματοποίησε μεταπτυχιακές σπουδές στη Παγκόσμια Πολιτική Οικονομία, στο τμήμα Πολιτικής Επιστήμης και Διεθνών Σχέσεων του Πανεπιστημίου Πελοποννήσου.

Εργάστηκε ύστερα, επί σειρά ετών ως γεωπόνος, αναπτύσσοντας παράλληλα δραστηριότητα στην εμπορία και παραγωγή γαλακτοκομικών προϊόντων. 

Είναι παντρεμένος με την Αγγελική Ζορμπαλά και έχουν ένα γιο, τον Δημήτρη.

Εξελέγη βουλευτής Φθιώτιδας με τη Νέα Δημοκρατία στις εκλογές του Ιουλίου 2019. Στον ανασχηματισμό του Ιανουαρίου του 2021 ορίστηκε υφυπουργός Αγροτικής Ανάπτυξης και Τροφίμων. Από τον Αύγουστο του 2021 έως τον Απρίλιο του 2023 ήταν υφυπουργός παρά τω Πρωθυπουργώ και κυβερνητικός εκπρόσωπος της κυβέρνησης του Κυριάκου Μητσοτάκη.

Στις εκλογές του Μαΐου 2023 δεν ανανέωσε τη βουλευτική του θητεία, ωστόσο στις εκλογές του Ιουνίου 2023 επανεξελέγη. Στις 27 Ιουνίου 2023 ορίστηκε αναπληρωτής υπουργός Παιδείας, Θρησκευμάτων και Αθλητισμού.

Κριτική
Την 1η Ιουλίου 2022, ο Οικονόμου εξέδωσε μια δήλωση στην οποία ανέφερε πως ο πρώην αναπληρωτής υπουργός Δικαιοσύνης Δημήτρης Παπαγγελόπουλος παραπέμφθηκε από την ελληνική Δικαιοσύνη για τους χειρισμούς του σε ό,τι αφορά τα δέκα πολιτικά πρόσωπα στην Υπόθεση Novartis, ενώ στην πραγματικότητα ο Παπαγγελόπουλος παραπέμφθηκε για άσχετη υπόθεση. Η δήλωση προκάλεσε την έντονη αντίδραση κομμάτων της αντιπολίτευσης και μερίδας του τύπου. Ο ΣΥΡΙΖΑ κατηγόρησε τον Οικονόμου για διασπορά ψευδών ειδήσεων και ζήτησε την παραίτηση του. Ο Παπαγγελόπουλος δήλωσε πως εάν ο Οικονόμου δεν του ζητήσει συγγνώμη για την ανακριβή αναφορά στο πρόσωπο του ή εάν δεν παραιτηθεί από την θέση του κυβερνητικού εκπροσώπου, τότε θα κινηθεί νομικά εναντίον του. Από την πλευρά του ο Οικονόμου δήλωσε ότι η δήλωση «στο αποκλειστικά τυπικό σκέλος του κατηγορητηρίου για τα 10 πολιτικά πρόσωπα της υπόθεσης Novartis, δεν ήταν ακριβής. Αυτό όμως δεν αίρει το πολιτικό ζήτημα».

Πολιτικές -Κοινωνικές Δραστηριότητες 
Έχει διατελέσει:

2023-σήμερα: Υπουργός Προστασίας του Πολίτη

2023: Αναπληρωτής υπουργός Παιδείας, Θρησκευμάτων και Αθλητισμού

2021-2023: Υφυπουργός παρά τω Πρωθυπουργώ και κυβερνητικός εκπρόσωπος 

2021: Υφυπουργός Αγροτικής Ανάπτυξης και Τροφίμων

2019-σήμερα: Βουλευτής Φθιώτιδας με τη Νέα Δημοκρατία 

2017-2019: Σύμβουλος του Προέδρου της ΝΔ Κυριάκου Μητσοτάκη

2016-2017: Γραμματέας Στρατηγικού Σχεδιασμού και Επικοινωνίας της Νέας Δημοκρατίας

2013 -2015: Επικεφαλής της εταιρείας οδικών συγκοινωνιών της Αθήνας (ΟΣΥ Α.Ε.) 

2006-2009: Γενικός Γραμματέας Καταναλωτή 

1998-2001: Πρόεδρος της ΟΝΝΕΔ 

1995-1998: Γραμματέας της ΔΑΠ-ΝΔΦΚ

Παραπομπές 

Βουλευτές Φθιώτιδας
Βουλευτές εκλεγμένοι με τη Νέα Δημοκρατία
Έλληνες υπουργοί Προστασίας του Πολίτη
Έλληνες αναπληρωτές υπουργοί Παιδείας, Θρησκευμάτων και Αθλητισμού
Έλληνες υφυπουργοί Αγροτικής Ανάπτυξης και Τροφίμων
Έλληνες υφυπουργοί παρά τω Πρωθυπουργώ
Κυβερνητικοί Εκπρόσωποι (Ελλάδα)
Πρόεδροι της ΟΝΝΕΔ